พระราชกฤษฎีกา

ออกตามความในประมวลรัษฎากร

ว่าด้วยการยกเว้นรัษฎากร (ฉบับที่ ๖๕๓)

พ.ศ. ๒๕๖๑

\_\_\_\_\_\_\_\_\_\_\_\_\_\_\_

สมเด็จพระเจ้าอยู่หัวมหาวชิราลงกรณ บดินทรเทพยวรางกูร

ให้ไว้ ณ วันที่ ๒๗ กุมภาพันธ์ พ.ศ. ๒๕๖๑

เป็นปีที่ ๓ ในรัชกาลปัจจุบัน

สมเด็จพระเจ้าอยู่หัวมหาวชิราลงกรณ บดินทรเทพยวรางกูร มีพระราชโองการโปรดเกล้าฯ  
ให้ประกาศว่า

โดยที่เป็นการสมควรยกเว้นภาษีเงินได้บุคคลธรรมดา บางกรณี

อาศัยอำนาจตามความในมาตรา ๑๗๕ ของรัฐธรรมนูญแห่งราชอาณาจักรไทย และมาตรา ๓ (๑)

แห่งประมวลรัษฎากร ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ ๑๐)  
พ.ศ. ๒๔๙๖ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้เรียกว่า “พระราชกฤษฎีกาออกตามความในประมวลรัษฎากร  
ว่าด้วยการยกเว้นรัษฎากร (ฉบับที่ ๖๕๓) พ.ศ. ๒๕๖๑”

มาตรา ๒ พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษา  
เป็นต้นไป

มาตรา ๓ ผู้มีเงินได้ที่ได้รับเงินรางวัลที่ทางราชการจ่ายให้ตามโครงการการให้ความรู้และ  
ส่งเสริมการใช้ธุรกรรมอิเล็กทรอนิกส์ภายใต้แผนยุทธศาสตร์การพัฒนาโครงสร้างพื้นฐานระบบการชำระเงิน

แบบอิเล็กทรอนิกส์แห่งชาติที่เมื่อคำนวณภาษีเงินได้หัก ณ ที่จ่าย ตามมาตรา ๕๐ (๔)  
แห่งประมวลรัษฎากรแล้ว ไม่มีจำนวนภาษีที่ถูกหัก หรือมีจำนวนภาษีที่ถูกหักน้อยกว่าร้อยละ ๕.๐  
ของจำนวนเงินที่ได้รับ ให้ผู้มีเงินได้มีสิทธิได้รับยกเว้นไม่ต้องนำ เงินได้ดังกล่าวมารวมคำนวณ  
เพื่อเสียภาษีเงินได้ตามมาตรา ๔๘ (๑) และ (๒) แห่งประมวลรัษฎากร เมื่อผู้มีเงินได้ที่ได้รับเงินรางวัลนั้น

ยอมให้ผู้จ่ายเงินได้หักภาษี ณ ที่จ่ายในอัตราร้อยละ ๕.๐ ของเงินได้นั้น ทั้งนี้ สำหรับเงินได้พึงประเมิน  
ที่ได้รับตั้งแต่วันที่ ๑ มิถุนายน พ.ศ. ๒๕๖๐ เป็นต้นไป

มาตรา ๔ ให้รัฐมนตรีว่าการกระทรวงการคลังรักษาการตามพระราชกฤษฎีกานี้

ผู้รับสนองพระราชโองการ

พลเอก ประยุทธ์ จันทร์โอชา

นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ โดยที่ตามแผนยุทธศาสตร์การพัฒนา

โครงสร้างพื้นฐานระบบการชำระเงินแบบอิเล็กทรอนิกส์แห่งชาติจัดให้มีโครงการการให้ความรู้และ  
ส่งเสริมการใช้ธุรกรรมอิเล็กทรอนิกส์ อันมีวัตถุประสงค์เพื่อส่งเสริมและประชาสัมพันธ์ให้ประชาชนชำระค่าสินค้า

และบริการผ่านทางอิเล็กทรอนิกส์ และส่งเสริมให้ผู้ประกอบการติดตั้งอุปกรณ์รับชำระเงินอิเล็กทรอนิกส์  
โดยการแจกโชคจากการใช้บัตรเดบิตโดยให้เงินรางวัล เพื่อเป็นการสนับสนุนโครงการดังกล่าว สมควรยกเว้น

ภาษีเงินได้บุคคลธรรมดา สำหรับเงินได้พึงประเมินที่ทางราชการจ่ายให้เป็นเงินรางวัลดังกล่าว ทั้งนี้  
สำหรับเงินรางวัลที่ได้รับตั้งแต่วันที่ ๑ มิถุนายน พ.ศ. ๒๕๖๐ เป็นต้นไป จึงจำเป็นต้องตราพระราชกฤษฎีกานี้

(เล่ม ๑๓๕ ตอนที่ ๑๒ ก ราชกิจจานุเบกษา ๒ มีนาคม ๒๕๖๑)